Skagen Gigt- og Rygcenter skal spare to millioner kroner, der skal fyres folk, de 520 syge mennesker, der hvert år bliver henvist til et forløb på Skagen Gigt- og Rygcenter, skal vente endnu længere på at komme i behandling. De to millioner kroner svarer til 2,4 procent af budgettet. Antallet af sengepladser er blevet skåret ned fra 24 til 20. Besparelserne betyder formentlig endnu længere ventetid for smertepatienterne end de tolv måneders ventetid, der gælder nu. I 2017 blev 520 patienter henvist til et forløb på Skagen Gigt- og Rygcenter, men der er kun plads til 375 patienter. Fire stillinger er allerede nedlagt. Tre medarbejdere er opsagt, mens en fjerde stilling ikke bliver genbesat. Investeringer bliver tabt Borgere og lokale politikere er i oprør og protesterer mod Region Nordjyllands spareplaner, som de mener ødelægger et populært behandlingssted, men også Skagens muligheder for få flere til at bosætte sig i byen. - Centeret kostede cirka 20 millioner kroner, da Skagen Sygehus for 12 år siden blev lavet om til behandlingssted for kroniske smertepatienter. Og for nogle år siden investerede regionen yderligere 7,5 millioner kroner i et varmtvandsbassin og flere værelser, som nu skal lukkes igen. De penge er spildt nu, siger Bjarne Kvist (S), byrådsmedlem i Frederikshavn Kommune. Formanden i Skagen Byting har det på nøjagtigt samme måde. - Jeg var rystet, da jeg hørte det. De har lukket mange ting heroppe i Skagen, og det er vi rigtig kede af. Vi er tæt på grænsen for, hvor mange flere lukkede institutioner, byen kan tåle. Vi mister arbejdspladser, når de lukker, og det er en katastrofe her i byen, hvor befolkningstallet skrumper samtidig, siger Martin Knudsen, formand for Skagen Byting. Mange flere pendler hver dag ind i Skagen end ud af byen for at gå på arbejde. Men folk bosætter sig ikke i byen, når ægtefællen ikke kan få job. Det er logisk mener et andet medlem af bytinget. - Først fjerner man alle de institutioner, som kræver nogle uddannelser, og bagefter siger de til os, at vi ikke har det rigtige match – den passende variation af arbejdspladser. Så siger det sig selv, at vi får sværere og sværere ved at få folk til at bosætte sig her. Folk søger mod de større byer. Ja, det gør man jo, hvis ingen kører den anden vej og arbejder for det modsatte, siger Chresten Sloth Christensen, medlem af Skagen Byting. Hvorfor tager politikerne ikke ansvar? Ifølge byrådsmedlem, Bjarne Kvist, bliver nedskæringerne på Skagen Ryg- og Gigtcenter både et tab for regionen og for byen. Han efterlyser større politisk ansvar. - Jeg blev noget forundret, da jeg talte med politikere i regionsrådet, som overhovedet ikke kendte til planerne. Hvorfor tager politikerne ikke selv ansvar i stedet for at overlade besparelserne til nogle embedsmænd. Det er jo de samme politikere, der på tværs af partierne alle sammen roste det her behandlingssted som regionens guldæg, der gav overskud og ydede en fantastisk service. Det skærer man så ned på nu, siger Bjarne Kvist. I et brev til Skagen Byting forsvarer regionsrådsformand, Ulla Astman, blandt andet nedskæringerne med, at Skagen har et højere serviceniveau end Gråsten Gigthospital. - Men det holder ikke. I Gråsten har patienterne en anden type inflammatoriske gigtlidelser. Dem har vi kun seks procent af, så den sammenligning duer ikke. Næsten tyve procent af patienterne i Skagen kommer i øvrigt fra andre steder i landet. Det er i hvert fald penge i regionskassen - men desværre ikke i vores egen kasse. Jeg forstår ikke, at man vil vinke farvel til de penge, siger Rikke Kroman, der er sygeplejerske på Skagen Ryg- og Gigtcenter.

Opsummering:
Skagboer er i oprør over fyringer og nedskæringer på byens tidligere hospital, der nu er indrettet som ryg- og gigtcenter for patienter med kroniske smerter.